Rowers gesoek ná plaasaanval op egpaar by Alicedale | Netwerk24
Deur Cara-Lee Dorfling 15 April 2021 08:55
Na verneem word, het die rowers minstens vier vuurwapens gebuit.
Kapt. Mali Govender, polisiewoordvoerder, sê die groep rowers, waarvan twee met vuurwapens en drie met messe gewapen was, het omstreeks 19:05 'n man (49) en sy vrou (48) oorrompel terwyl hulle aandete geëet het.
'n Amerikaanse toeris (37), wat 'n besoeker op die plaas is, was tydens die aanval besig met 'n oproep buite die eetkamer. Op pad terug na die etenstafel het hy die rowers gesien en ongesiens weggehardloop.
Intussen het die rowers die man se hande met 'n hondeleiband vasgebind, waarna die vrou gedwing is om die kluis oop te maak.
Volgens 'n bron het die rowers oënskynlik presies geweet waarna hulle op soek is.
Govender sê die rowers het twee haelgewere, 'n pistool en 'n rewolwer uit die kluis geneem. Ongeveer $1 000, verskeie juwele en 'n selfoon is ook gesteel. Die rowers het na verneem word te voet van die toneel gevlug. Die egpaar is ongedeerd agtergelaat.
Die Amerikaanse toeris is later die aand op 'n nabygeleë wildplaas gevind. Buiten vir 'n paar krapmerke wat hy in die bosse opgedoen het, is hy nie beseer nie.
Govender sê die polisie se 72-uur-aktiveringsplan is in werking gestel terwyl daar na die rowers gesoek word.
Die polisie doen 'n beroep op enigeen wat moontlik met inligting in hul ondersoek kan help om die Stop Misdaad-nommer by 08600 10111 te bel of hul naaste polisiekantoor te kontak.